Wara xhur iservi ta’ parkeġġ temporanju għall-bendy-buses, il-Foss tal-Floriana issa hu ħieles minn dawn il-vetturi li dehru għall-ewwel darba f’Malta tliet snin ilu u wasslu għal tant kontroversja Il-kuntrattur li xtrahom neħħihom minn hemm u dawn issa jinsabu f’barriera abbandunata f’Tal-Balal, f’San Gwann. Xahrejn wara li ġie ffirmat il-kuntratt għall-bejgħ tal-bendy buses bejn il-gvern u kumpanija Maltija, sa fl-aħħar il-foss ta’ taħt il-Park & Ride tal-Floriana jinsab ħieles minn din il-flotta ta’ vetturi. It-80 bendy-bus kienu ilhom ipparkjati hawnhekk kważi 10 xhur, minn Awwissu tas-sena l-oħra. Ix-xahar li għadda, tvm.com.mt rrapporta li minħabba li nqalgħu intoppi biex dawn jiġu esportati lejn is-Sudan, il-kuntrattur li xtrahom kien se jibda jqattagħom biċċiet u jżomm il-magni u partijiet oħra tagħhom. Skont il-kuntratt iffirmat, il-kumpanija Maltija offriet €600,000 għal dawn il-vetturi li tħallew f’Malta mill-kumpanija Arriva. Wara r-rapport ta’ tvm.com.mt il-każ tqajjem fil-Parlament, bil-Ministru tat-Trasport, Joe Mizzi jgħid li jekk il-vetturi jiġu skrapjati, minflok esportati, il-prezz tal-bejgħ jinżel għal €460,000. Il-bendy-buses jinsabu f’barriera abbandunata f’San Ġwann u jidhru mit-tirq prinċipali f’Tal-Balal. Skont il-kuntratt originali ffirmat bejn iż-żewġ naħat fil-11 ta’ April, il-Ministeru tat-Transport qal fi stqarrija li l-bendy buses se jiġu esportati lejn is-Sudan fi żmien erba’ ġimgħat. Kelliema għall-Ministeru tat-Trasport kienet qalet lil tvm.com.mt li l-vetturi issa huma proprjetà tal-kuntrattur u għalhekk, id-deċiżjoni dwar x’jagħmel bihom jew f’liema pajjiż se jesportahom, hija f’idejh u mhux iktar tal-Gvern. Saħqet li l-kundizzjoni ewlenija fil-bejgħ tal-bendy buses kienet li dawn ma jistgħux jintużaw aktar f’Malta.